b"\n_START_ARTICLE_\nUnipost\n_START_SECTION_\nHist\xc3\xb2ria\n_START_PARAGRAPH_\nLa companyia va ser creada el 2001 a partir de la uni\xc3\xb3 dels operadors postals Suresa, Urbandisa i Flecha. M\xc3\xa9s tard es van fusionar altres operadors a nivell estatal. El soci majoritari era la fam\xc3\xadlia Ravent\xc3\xb3s propiet\xc3\xa0ria dels cellers Codorniu. El 2004 entra a formar part de l'accionariat de la Deutsche Post, la companyia postal p\xc3\xbablica alemanya que va adquirir fins a 37% del capital social. Va sortir de l'accionariat a la fi de 2014_NEWLINE_Despr\xc3\xa9s de la sortida de Deutsche Post es van dur a terme dues ampliacions de capital, per tal de sanejar els comptes de l'empresa, ja que entre 2011 i 2015 el seu balan\xc3\xa7 havia sigut negatiu cada any i va sumar en aquest per\xc3\xadode unes p\xc3\xa8rdues totals de 23 milions d'euros._NEWLINE_La primera ampliaci\xc3\xb3 de capital es va dur a terme el 18 de desembre del 2014, per un import total d'un mili\xc3\xb3 d'euros. Per\xc3\xb2 a causa de la mala situaci\xc3\xb3 de tresoreria d'Unipost, menys d'un mes despr\xc3\xa9s de la primera ampliaci\xc3\xb3 de capital, se'n va dur a terme una segona; fou aix\xc3\xad, com el gener de 2015 es va dur a terme una ampliaci\xc3\xb3 de capital de 600.000\xe2\x82\xac. Aquesta segona ampliaci\xc3\xb3 va permetre a Unipost posar-se al dia amb el pagament de les n\xc3\xb2mines dels treballadors i sanejar l'empresa. Com a resultat d'aquesta operaci\xc3\xb3, la fam\xc3\xadlia Ravent\xc3\xb3s va esdevenir propiet\xc3\xa0ria de control d'Unipost, controlant el 55% de les accions._NEWLINE_El 17 de mar\xc3\xa7 del 2015, la Generalitat de Catalunya aprova concedir un pr\xc3\xa9stec a Unipost, amb la finalitat de \xc2\xabcobrir les necessitats financeres temporals, que els permetran prepara la campanya d'estiu, abonant els prove\xc3\xafdors i les despeses\xc2\xbb. Era un pr\xc3\xa9stec participatiu que permetia que en cas d'impagament, la Generalitat exerc\xc3\xads el seu dret com a prestatari i convert\xc3\xads el capital prestat i els interessos en accions de l'empresa. No va ser fins un any i mig despr\xc3\xa9s d'aprovar-lo (a l'octubre de 2016) que Unipost va rebre el pr\xc3\xa9stec de tres milions d'euros, a trav\xc3\xa9s de l'empresa p\xc3\xbablica Avan\xc3\xa7a.\n_START_SECTION_\nConcurs de creditors, liquidaci\xc3\xb3 i tancament\n_START_PARAGRAPH_\nEl 18 de juliol del 2017 Unipost va entrar en concurs de creditors despr\xc3\xa9s que la fam\xc3\xadlia Ravent\xc3\xb3s el present\xc3\xa9s als Jutjats de Barcelona, a causa de la incapacitat de fer front al pagament del deute de l'empresa, que ascendia fins a 47,4 milions d'euros. Per intentar superar el concurs de creditors sense haver de liquidar la societat, el 12 de gener del 2018 el jutge mercantil de Barcelona que portava el cas, va donar un termini de 40 dies naturals al bufet d'avocats Jausas, nomenat administrador concursal perqu\xc3\xa8 trob\xc3\xa9s un comprador que evit\xc3\xa9s la liquidaci\xc3\xb3 de l'empresa.   L'administrador concursal va intentar buscar un comprador pel que era el primer operador postal privat a nivell estatal, per garantir-ne la viabilitat, per\xc3\xb2 aix\xc3\xb2 no fou possible._NEWLINE_El 19 de febrer del 2018, un dia despr\xc3\xa9s que s'acab\xc3\xa9s el termini que el jutge havia donat a l'administrador concursal i que aquest no l'hagu\xc3\xa9s pogut trobar, l'administrador va demanar al jutge que obr\xc3\xads la fase de liquidaci\xc3\xb3 de l'empresa. Finalment el 20 de febrer de 2018 Unipost entra en fase de liquidaci\xc3\xb3 i anuncia que tancar\xc3\xa0 definitivament el 30 d'abril de 2018._NEWLINE_Tot i aix\xc3\xad, amb l'ERO i acomiadaments de 2017 i 2018 l'empresa havia perdut una capacitat operativa important. Des de mitjan de 2016, Unipost t\xc3\xa9 un deute de 30 milions d'euros. El juliol de 2017, Unipost susp\xc3\xa8n pagaments amb deutes de 50 milions. L'agost del mateix any m\xc3\xa9s de 20 col\xc2\xb7laboradors tanquen els seus locals i deixen de treballar per Unipost.\n_START_SECTION_\nPol\xc3\xa8mica\n_START_PARAGRAPH_\nAmb seu a Barcelona, Unipost va acceptar l'enc\xc3\xa0rrec de la Generalitat de Catalunya per distribuir el material censal necessari per a la realitzaci\xc3\xb3 del Refer\xc3\xa8ndum d'Independ\xc3\xa8ncia de Catalunya del 2017. Com que l'estat espanyol considerava el refer\xc3\xa8ndum il\xc2\xb7legal, i havia estat susp\xc3\xa8s pel Tribunal Constitucional, l'empresa es va enfrontar a acusacions judicials com que \xc2\xabcol\xc2\xb7laborador necessari d'un delicte de malversaci\xc3\xb3 de cabals p\xc3\xbablics\xc2\xbb."